Diari Oficial de la Generalitat Valenciana


Sumari del DOGV 8543, del 08-05-2019 (2019/4688)

RESOLUCIÓ de 7 de maig de 2019, de la Direcció General de Política Lingüística i Gestió del Multilingüisme, per la qual s'estableix el calendari i el procés d'admissió i matrícula per al curs acadèmic 2019-2020 en les escoles oficials d'idiomes de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8543

Data del DOGV
:   08-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4688


Data del document
:   07-05-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 7 de maig de 2019, de la Direcció General de Política Lingüística i Gestió del Multilingüisme, per la qual s'estableix el calendari i el procés d'admissió i matrícula per al curs acadèmic 2019-2020 en les escoles oficials d'idiomes de la Comunitat Valenciana. [2019/4688]  
Els articles 60 i 61 de la Llei orgànica 2/2006, de 3 de maig (suplement del BOE en valencià núm. 11, de 16.05.2006), d'educació, regulen els ensenyaments d'idiomes de règim especial i estableixen que aquests ensenyaments s'organitzen en tres nivells: bàsic, intermedi i avançat. Els estudis s'estructuren ara en els nivells A, B i C del Marc europeu comú de referència per a les llengües (MECR), els quals se subdivideixen en els nivells A1, A2, B1, B2, C1 i C2. La secció 47.1 estableix, a més, que l'ensenyament del nivell bàsic ha de tindre les característiques i l'organització que les administracions educatives determinen, i l'article 60.1 estableix que l'ensenyament d'idiomes dels nivells intermedi i avançat s'ha d'impartir en les escoles oficials d'idiomes. Així mateix, d'acord amb el que preveu l'article 61.1, la definició dels aspectes bàsics del currículum de les llengües ha de determinar els efectes dels certificats acreditatius de la superació de les exigències acadèmiques de cada nivell.  
La disposició final primera del Reial decret 1041/2017, de 22 de desembre (BOE 311, 23.12.2017), que fixa els aspectes bàsics del currículum dels ensenyaments d'idiomes de règim especial que regula la Llei orgànica 2/2006, determina que el reial decret té caràcter bàsic, llevat de l'article 6.5. Per aquesta raó, el Decret 155/2007, del Consell, que regula l'ensenyament d'idiomes de règim especial a la Comunitat Valenciana i estableix el currículum del nivell bàsic i del nivell intermedi (DOGV 5605, 24.09.2007) i l'Ordre de 31 de gener de 2008, de la Conselleria d'Educació, que regula l'avaluació i la promoció dels ensenyaments d'idiomes de règim especial a la Comunitat Valenciana (DOGV 5706, 19.02.2008) continuen vigents en tot allò que no contravinga el que estipula el Reial decret 1041/2017. En el cas del currículum del nivell bàsic A2, s'atendrà el que estableix la Resolució de 4 de juliol de 2018, del secretari autonòmic d'Educació i Investigació, per la qual es dicten instruccions en termes d'ordenació acadèmica i organització de les escoles oficials d'idiomes valencianes durant el curs 2018-2019.  
  
L'Ordre 87/2013, de 20 de setembre, del Consell, de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana, en els capítols III o IV, regula l'admissió i la matrícula a les escoles oficials d'idiomes valencianes. En els ensenyaments d'idiomes de règim especial són d'aplicació també les disposicions normatives següents:  
  
L'Ordre de 31 de gener de 2008, de la Conselleria d'Educació, per la qual es regula l'avaluació i la promoció dels ensenyaments d'idiomes de règim especial a la Comunitat Valenciana (DOGV 19.02.2008).  
  
L'Ordre 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que hi corresponga (DOGV 28.12.2011).  
  
L'Ordre de 10 de març de 2008, de la Conselleria d'Educació, per la qual es regula la prova de certificació dels ensenyaments d'idiomes de règim especial a la Comunitat Valenciana (DOGV 26.03.2008).  
  
L'Ordre 6/2011, de 7 de febrer, de la Conselleria d'Educació, per la qual es regula el procediment per a l'expedició dels certificats de superació dels distints nivells dels ensenyaments d'idiomes de règim especial previstos per la Llei orgànica 2/2006, d'educació.  
La Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions per a aplicar-se en els centres docents sostinguts amb fons públics d'ensenyaments no universitaris de la Comunitat Valenciana davant de diversos supòsits de noconvivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues.  
Per tot això, en virtut de les competències que m'atribueix el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
DISPOSICIONS GENERALS  
  
1. Les escoles oficials d'idiomes valencianes oferiran cursos de les modalitats següents:  
1.1. Cursos curriculars presencials de 120 hores anuals. Aquesta modalitat s'impartirà en un total de quatre hores i quinze minuts setmanals distribuïdes en dues sessions. Podrà accedir-hi la ciutadania en general i el professorat dels centres educatius d'ensenyament no universitari que participe en les accions formatives dins del Pla integral d'aprenentatge de llengües per al professorat de la Conselleria d'Educació, Investigació, Cultura i Esport (PIALP, d'ara en avant).  
  
Aquests cursos també s'ofereixen en format intensiu en algunes escoles oficials d'idiomes, de manera que l'alumnat pot completar un curs curricular de 120 hores en un sol quadrimestre, ja siga d'octubre a gener o de febrer a maig.  
1.2. Cursos curriculars en línia de 120 hores anuals dels nivells B2 i C1 d'anglés i C1 de valencià. Podrà accedir-hi el professorat dels centres educatius públics i privats concertats d'ensenyament no universitari que participe en les accions formatives dins del Pla integral d'aprenentatge de llengües per al professorat de la Conselleria d'Educació, Investigació, Cultura i Esport (PIALP). Excepcionalment, s'oferirà aquesta modalitat en línia per a la ciutadania en general en alguna escola oficial d'idiomes, amb autorització prèvia de la direcció general competent.  
  
1.3. Cursos formatius complementaris presencials de 30 o 60 hores anuals. Podrà accedir-hi el professorat que s'acull a les accions formatives dins del Pla integral d'aprenentatge de llengües per al professorat de la Conselleria d'Educació, Investigació, Cultura i Esport (PIALP) i la ciutadania en general. Aquesta oferta formativa complementària estarà dedicada al treball de la destresa oral orientada a la interacció en algun dels nivells del MECR impartits, a la configuració de grups d'iniciació, de preparació de les proves de certificació, de perfeccionament, d'actualització o algun aspecte dels indicats en l'article 6.5 del Reial decret 1041/2017, de 22 de desembre, o els article 4.3 i 4.4 del Decret 155/2007, de 21 de setembre. La certificació d'aquests cursos s'atindrà al que disposa l'article 11 de l'Ordre de 31 de gener de 2008, de la Conselleria d'Educació, per la qual es regula l'avaluació i la promoció dels ensenyaments d'idiomes de règim especial a la Comunitat Valenciana.  
  
1.4. Cursos a distància dels nivells A2, B1 i B2 d'anglés amb el programa «That's English!». Aquests cursos estan regulats pel Decret 78/2013, del Consell. Com que es tracta de cursos que ofereix el Ministeri d'Educació, el calendari i el procés d'admissió no estan inclosos en aquesta resolució.  
2. La matriculació en els ensenyaments d'idiomes de règim especial que s'ofereixen en les escoles oficials d'idiomes no pressuposa la inscripció per a fer la prova de certificació, que s'ha de fer en els termes que disposa l'article 3 de l'Ordre de 10 de març de 2008. És responsabilitat de l'alumnat interessat inscriure's en la prova de certificació en els períodes que s'establiran per a ferho.  
3. Amb caràcter general, els ciutadans de qualsevol nacionalitat es poden matricular en un idioma estranger diferent de l'oficial del país on van fer l'escolarització obligatòria.  
4. Tota l'oferta formativa de les escoles oficials d'idiomes de la Comunitat Valenciana ha de ser autoritzada per l'Administració educativa. La durada en hores, els requisits d'accés i les taxes per a cada curs s'han de fer públics.  
5. En la tramitació de la matriculació de l'alumnat i en l'accés a les seues dades s'observaran les normes que estableix la Llei orgànica 3/2018, de 5 de desembre, de protecció de dades personals i garantia dels drets digitals, i la normativa que la desplega.  
  
Primer. Condicions d'accés  
1. Per a accedir per primera vegada als ensenyaments d'idiomes és requisit tindre setze anys o complir-los l'any natural en què es comencen els estudis.  
Poden accedir-hi per primera vegada els majors de catorze anys en l'any natural en què es matricula per a seguir l'ensenyament d'una llengua estrangera diferent de la primera llengua estrangera que cursen en l'Educació Secundària Obligatòria i/o per a seguir l'ensenyament tant de valencià com d'espanyol com a llengua estrangera en cas d'haver estat escolaritzats en el sistema educatiu valencià durant un màxim de dos anys abans de l'inici del curs 2019-2020.  
2. El títol de Batxillerat habilita per a accedir, mitjançant el procediment que estableix aquesta resolució, als ensenyaments d'idiomes de primer curs de B1 de la primera llengua estrangera cursada en Batxillerat, sense que això implique la convalidació ni l'expedició de cap títol del certificat de nivell A2. Els sol·licitants que vulguen obtindre el certificat del nivell bàsic A2 podran sol·licitar l'accés al segon curs de nivell bàsic A2.  
3. El certificat del nivell A2 obtingut per la superació de la prova homologada que regula l'Ordre 20/2011, de 24 d'octubre, de la Conselleria d'Educació, Formació i Ocupació (DOGV núm. 6646, de 08.11.2011), habilita per a accedir, mitjançant el procediment que estableix aquesta resolució, al primer curs de nivell B1 de l'idioma certificat quan se supere la prova homologada.  
4. L'alumnat que haja superat les proves dels nivells d'A2 i B1 en el Centre Universitari d'Idiomes a Distància (CUID) té accés al primer curs de nivell B1 i al primer curs de nivell B2, respectivament, segons l'acord, de 23 d'octubre de 2012, de col·laboració entre la Universitat Nacional d'Educació a Distància (UNED) i el Ministeri d'Educació, Cultura i Esport, que té validesa en tot el territori nacional.  
  
5. L'alumnat que tinga superats i certificats els nivells de coneixements Oral (A2), Elemental (B1), B2 o Mitjà de la Junta Qualificadora de Coneixements de Valencià (C1) pot accedir al primer curs del nivell B1, B2, C1 i C2, respectivament, en les escoles oficials d'idiomes de la Comunitat Valenciana. El nivell superior de la JQCV pot donar accés al segon curs del nivell C2 de les escoles oficials d'idiomes.  
  
Pot accedir al nivell B2 de valencià l'alumnat que haja superat en els estudis de Batxillerat l'assignatura de Valencià i tinga el títol de Batxillerat, d'acord amb el que estableix la disposició addicional segona de l'ordre 7/2017, de 2 de març, de la Conselleria d'Educació, Investigació, Cultura i Esport, sense que això implique la convalidació ni l'expedició de cap títol del certificat de nivell B1.  
  
Pot accedir al nivell C1 de valencià l'alumnat que haja superat l'assignatura de Valencià i els estudis de Batxillerat (o estiga en tràmit d'obtindre'n el títol) en el Programa d'ensenyament en valencià, sense que això implique la convalidació ni l'expedició de cap títol del certificat de nivell B2.  
L'alumnat interessat a començar els estudis de valencià en les escoles oficials pot accedir directament al nivell A2.  
6. Els diplomes d'espanyol per a estrangers dels nivells A2, B1, B2 i C1 (diplomes DELE de l'Institut Cervantes) permeten accedir, respectivament, al primer curs del nivell B1, B2, C1 i al C2 d'espanyol per a estrangers de les escoles oficials d'idiomes, segons el Reial decret 264/2008, de 22 de febrer (BOE 62, 12.03.2008).  
7. L'alumnat del programa «That's English» que haja superat els mòduls 2, 6 i 10 té accés a l'ensenyament presencial de segon curs d'A2, B1 i B2, respectivament. L'alumnat del programa «That's English!» que haja superat els mòduls 4, 8 i 12 i haja superat la prova de certificació té accés a l'ensenyament presencial de primer curs de B1, B2 i C1, respectivament.  
8. Les persones que aporten un certificat de nivells A2, B1, B2 o C1 de les entitats reconegudes en l'article 2.2 i l'annex del Decret 61/2013, de 17 de maig, pel qual s'estableix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres, poden sol·licitar la inscripció en el curs següent.  
  
9. Els estudiants que tinguen la possibilitat d'accedir directament a un curs superior al primer d'A2 segons els punts 2, 3, 4, 5, 6 i 8 d'aquest apartat, poden optar, si ho prefereixen, per accedir al curs immediatament inferior, la primera vegada que es matriculen en l'idioma en qüestió en una escola oficial d'idiomes valenciana, sempre que hi haja disponibilitat de vacants. En cas de no haver-hi vacants, poden accedir als cursos complementaris de dues hores setmanals.  
10. El professorat seleccionat per a participar en les accions formatives a través de les escoles oficials d'idiomes dins del Pla integral d'aprenentatge de llengües per al professorat (PIALP) que tinga acreditat un nivell de llengua reconegut per la Conselleria d'Educació, Investigació, Cultura i Esport pot optar al curs immediatament superior (excepte C2, nivell no inclòs en PIALP) o, si ho prefereix, als cursos complementaris de dues hores setmanals.  
11. Totes les titulacions i les entitats reconegudes per a accedir a les escoles oficials d'idiomes es recullen en l'annex I (anglés), annex II (francés), annex III (alemany), annex IV (italià) i annex V (valencià) d'aquesta resolució.  
12. Per a accedir a un curs complementari s'acceptaran les mateixes titulacions contingudes en els punts anteriors d'aquest apartat.  
13. L'alumnat que haja superat tres de les quatre parts de la prova de certificació en convocatòries anteriors podrà matricular-se en l'últim curs del mateix nivell que no ha superat en la prova.  
  
Segon. Tràmit de sol·licitud de participació als cursos del Pla integral d'aprenentatge de llengües per al professorat (PIALP)  
1. El professorat interessat a accedir per primera vegada a les places disponibles d'anglés i valencià de les escoles oficials d'idiomes dins de les accions formatives del Pla integral d'aprenentatge de llengües per al professorat haurà de completar una sol·licitud telemàtica mitjançant la plataforma http://ovidoc.edu.gva.es.  
2. El termini per a realitzar la sol·licitud a través de la plataforma OVIDOC és des de les 09.00 hores del 9 de maig de 2019 fins a les 23.59 hores del 23 de maig de 2019.  
3. En la sol·licitud s'ha de triar la modalitat de participació: cursos curriculars presencials (de 120 hores), cursos presencials de formació complementària (de 60 hores) o cursos curriculars en línia (de 120 hores a distància). També s'haurà de triar l'escola oficial d'idiomes on es vol fer el curs presencial, ja siga curricular o complementari. En el cas dels cursos en línia, s'haurà de triar només una franja horària.  
  
3.1. Sol·licitud dels cursos PIALP d'anglés  
El tràmit a la plataforma ovidoc.edu.gva.es s'anomena «Cursos PIALP - Anglés conv. 2019/2020» i per accedir-hi serà necessari estar donat d'alta a la plataforma ITACA i tindre la informació personal actualitzada amb les dades correctes, sobretot pel que fa al cos docent al qual es pertany.  
3.2. Sol·licitud dels cursos PIALP de valencià  
El tràmit a la plataforma ovidoc.edu.gva.es s'anomena «Cursos PIALP - Valencià conv. 2019/2020» i per accedir-hi serà necessari estar donat d'alta a la plataforma ITACA i tindre la informació personal actualitzada amb les dades correctes, sobretot pel que fa al cos docent al qual es pertany.  
4. En cas de voler sol·licitar cursos d'anglés i de valencià s'han de realitzar dos tràmits diferents, un per a cada llengua. Cada sol·licitud es podrà modificar o anul·lar, fins i tot, una vegada validada i enviada. L'últim tràmit validat serà el que constarà com a presentat i sobreescriurà tots els anteriors. Al final del tràmit es generarà un justificant en format PDF que s'haurà de presentar en el moment de formalitzar la matriculació en l'escola oficial d'idiomes corresponent.  
5. Els sol·licitants admesos en el PIALP que hagen sol·licitat cursos presencials rebran un correu electrònic abans del dia 12 de juny de 2019 i hauran de fer una sol·licitud d'admissió a través de l'assistent telemàtic, d'acord amb el procediment establit en l'apartat tercer d'aquesta resolució.  
En cas de no realitzar aquesta sol·licitud d'admissió a través de l'assistent telemàtic en convocatòria ordinària o no lliurar la documentació al centre abans del dia 10 de setembre, s'entendrà que el candidat o candidata desisteix del seu dret a la plaça vacant.  
6. Els sol·licitants de nou ingrés admesos en el PIALP que hagen sol·licitat cursos en línia rebran un correu electrònic de confirmació de plaça abans del dia 12 de juny de 2019. Hauran de formalitzar la matrícula abans del dia 5 de juliol de 2019 remetent la documentació establida en el punt 11 de l'apartat quart (Formalització de matrícula) a l'Escola Oficial d'Idiomes de Castelló, coordinadora dels cursos en línia de PIALP. La coordinació dels cursos en línia assignarà els sol·licitants a una de les escoles que imparteixen aquesta modalitat (EOI d'Alacant, EOI de Castelló, EOI de Gandia i EOI de Sagunt), tenint en compte les vacants disponibles en cada una de les escoles. L'escola assignada publicarà els llistats de l'alumnat matriculat als cursos PIALP en línia de nou ingrés, sempre observant les normes establides per la Llei orgànica 3/2018, de 5 de desembre, de Protecció de Dades Personals i garantia dels drets digitals, i la normativa que la desplega.  
  
7. Els alumnes dels cursos PIALP en línia matriculats durant el curs acadèmic 2018-2019 rebran una notificació a través de la plataforma del curs que estan realitzant per tal que en confirmen la petició de matrícula per al curs 2019-2020. Hauran d'omplir la sol·licitud de l'annex VI, que es pot descarregar des de la pàgina web http://www.eoi.gva.es/es/admissio-i-matricula i presentar-la en l'EOI assignada abans del dia 5 de juliol, en cas d'haver superat la convocatòria ordinària, i abans del 23 de setembre, després de la convocatòria extraordinària. També la podran presentar per procediment administratiu d'acord amb l'article 16.4.a de la Llei 39/2015.  
8. L'alumnat dels cursos PIALP presencials durant el curs acadèmic 2018-2019 ha de realitzar sol·licitud d'admissió per al curs 2019-2020 a través de l'assistent telemàtic sense fer la sol·licitud prèviament en la plataforma OVIDOC, d'acord amb el procediment establit en l'apartat tercer d'aquesta resolució..  
9. Qualsevol informació en la sol·licitud de participació que no siga verídica o no puga ser acreditada suposarà l'anul·lació de la matrícula.  
  
10. En el cas dels sol·licitants d'accés per primera vegada a PIALP, el fet de realitzar una petició a través del procediment d'admissió general establit en l'apartat tercer, accessible des de http://www.eoi.gva.es/va/admissio-i-matricula, sense haver fet la petició prèviament en la plataforma ovidoc.edu.gva.es, en cap cas es podrà considerar com una sol·licitud vàlida de participació en el Pla integral d'aprenentatge de llengües per al professorat.  
11. L'alumnat PIALP presencial de nou ingrés que ha realitzat la matrícula en una Escola Oficial d'Idiomes al mes de juliol i vol canviar d'escola té dos opcions:  
 a) Demanar la baixa de la matrícula en el centre matriculat abans del 10 de setembre i participar de nou en el procés telemàtic de sol·licitud d'admissió del 16 al 19 de setembre com a alumnat de nou ingrés (no PIALP).  
b) Sol·licitar trasllat d'expedient en el mes de setembre, una vegada finalitzat el termini de matrícula per admissió de la convocatòria extraordinària. En el moment de formalitzar la seua matrícula en l'escola de destí, haurà d'acreditar la formalització de la matrícula en l'escola d'origen. Estarà exempt d'abonar la taxa de trasllat d'expedient.  
L'alumnat PIALP presencial en el curs 2018-2019 que ha realitzat la matrícula en una Escola Oficial d'Idiomes al mes de juliol i vol canviar d'escola té dos opcions:  
a) Demanar la baixa de la matrícula en el centre matriculat abans del 10 de setembre i participar de nou en el procés telemàtic de sol·licitud d'admissió del 16 al 19 de setembre.  
b) Sol·licitar trasllat d'expedient en el mes de setembre, una vegada finalitzat el termini de matrícula per admissió de la convocatòria extraordinària. En el moment de formalitzar la seua matrícula en l'escola de destí, haurà d'acreditar, la formalització de la matrícula en l'escola d'origen. Estarà exempt d'abonar la taxa de trasllat d'expedient.  
  
Tercer. Procés d'admissió als cursos presencials curriculars  
1. Tant l'alumnat matriculat en el curs 2018-2019 com els sol·licitants de nou ingrés que vulguen matricular-se als cursos presencials curriculars han de tramitar la sol·licitud d'admissió telemàticament. Es tramitarà una única sol·licitud telemàtica en la qual es triaran les preferències horàries i d'escola ordenades per prioritat. El sol·licitant podrà triar un màxim de tres idiomes i fins a 50 combinacions horàries amb la possibilitat de seleccionar diverses escoles.  
Es podrà accedir a l'assistent telemàtic d'admissió al juny (convocatòria ordinària) i al setembre (convocatòria extraordinària). En la convocatòria de juny només podran participar els col·lectius indicats en el punt 2 d'aquest apartat. En la convocatòria de setembre només podran participar els col·lectius indicats en el punt 5 d'aquest apartat. Si un alumne no resulta admés en la convocatòria ordinària ha de realitzar una nova sol·licitud d'admissió en la convocatòria extraordinària, si encara desitja ser-hi admés.  
2. L'assistent telemàtic d'admissió estarà accessible des de la pàgina web http://www.eoi.gva.es/va/admissio-i-matricula a partir de les 09.00 hores del dia 12 de juny de 2019 i fins a les 23.59 hores del dia 27 de juny de 2019 en convocatòria ordinària per als col·lectius de sol·licitants següents, que seran adjudicats a les vacants disponibles en aquest ordre:  
2.A. L'alumnat matriculat en el curs 2018-2019 del mateix idioma i en la mateixa EOI que sol·licita, en qualsevol curs curricular presencial, excepte els sol·licitants d'accés a primer de C2, que han aprovat en la convocatòria ordinària de maig/juny. En aquest col·lectiu estan inclosos:  
  
2.A.1. L'alumnat matriculat en els cursos no conduents a la prova de certificació.  
2.A.2. L'alumnat matriculat en cursos conduents a la prova de certificació.  
2.A.3. L'alumnat matriculat que ha aprovat la prova de certificació amb renúncia condicionada.  
En aquest col·lectiu no està inclòs l'alumnat PIALP matriculat en el curs 2018-2019.  
En cas de no ser alumne/a de la mateixa escola que sol·licita, es considera dins del col·lectiu de l'apartat 2.F.  
2.B. Tot l'alumnat matriculat en el «That's English!» en la mateixa escola que sol·licita matrícula en la modalitat presencial de la mateixa escola i que ha superat el curs al juny, tant si ha superat la PUC com si ha superat els mòduls 2, 6 i 10, i vol passar a ensenyament presencial. Si no és alumne de la mateixa escola, es considera dins del col·lectiu de l'apartat 2.F.  
2.C. L'alumnat del Pla integral d'aprenentatge de llengües per al professorat matriculat en el curs 2018-2019, que ha superat la prova de la convocatòria ordinària, tant dels cursos conduents a prova de certificació com dels cursos que no condueixen a prova de certificació. Aquest alumnat tindrà la mateixa prioritat en qualsevol escola que sol·licite, tenint present que sol·licita el mateix idioma que cursava.  
  
2.D. L'alumnat que ha estat matriculat en aquest curs en el nivell A2, tant en primer curs com en segon, en la mateixa escola oficial d'idiomes que sol·licita, no ha superat la prova de certificació en la convocatòria de juny, però ha superat la prova homologada en el centre d'Educació Secundària o Formació Professional de què és alumne/a i vol matricular-se al primer curs del nivell intermedi B1. En cas de no ser alumne/a de la mateixa escola, es considera dins del col·lectiu de l'apartat 2.F.  
2.E. L'alumnat del Pla integral d'aprenentatge de llengües per al professorat que ha fet correctament la sol·licitud a través de plataforma OVIDOC, ha estat admés per a participar en el pla, seguint l'ordre d'adjudicació establit, amb la prioritat de baremació següent:  
  
2.E.1. Personal docent funcionari de carrera.  
2.E.2. Personal docent funcionari interí.  
2.E.3. Personal docent de centres concertats.  
2.F. L'alumnat matriculat l'any anterior en una altra escola oficial d'idiomes valenciana, que haja aprovat en la convocatòria de juny i sol·licite trasllat d'expedient a una altra escola. Aquest alumnat ha d'acreditar, en el moment de formalitzar la matrícula, la seua situació acadèmica per mitjà d'un certificat acadèmic de notes que ha expedit l'EOI d'origen.  
2.G. Els alumnes següents, tots amb la mateixa prioritat d'adjudicació:  
2.G.1. L'alumnat matriculat en el nivell C1 durant el curs 2018-2019 que vol continuar els estudis en el nivell C2 i ha superat la prova de certificació de C1 en la convocatòria ordinària de juny.  
  
2.G.2. Els candidats que no han estat mai matriculats en una escola oficial d'idiomes i vulguen accedir-hi.  
2.G.3. L'alumnat que no ha estat matriculat en el curs acadèmic 2018-2019 en les escoles oficials d'idiomes, ha superat la prova de certificació de qualsevol nivell com a alumnat lliure i vol continuar els estudis com a alumnat matriculat.  
2.G.4. L'alumnat que ha estat matriculat en el curs acadèmic 2018-2019 i vol començar els estudis en un altre idioma.  
2.G.5. L'alumnat d'anys anteriors que no ha estat matriculat en el curs 2018-2019 i vol continuar els estudis.  
2.G.6. L'alumnat matriculat en el mateix idioma que sol·licita que obté la certificació en una entitat externa d'un nivell superior al cursat en l'escola oficial d'idiomes.  
2.G.7. L'alumnat matriculat en una escola oficial d'idiomes d'una altra comunitat autònoma que ha aprovat en la convocatòria ordinària del curs 2018-2019 o en cursos anteriors i vol fer trasllat d'expedient a una escola oficial d'idiomes valenciana.  
3. La previsió de vacants provisionals es publicarà el dia 12 de juny de 2019 en la web http://www.ceice.gva.es/va/web/admision-alumnado/inicio. Aquesta previsió podrà alterar-se tenint en compte els resultats de les proves de la convocatòria ordinària dels alumnes matriculats en cada escola en el curs 2018-2919. La publicació de les vacants definitives serà el dia 15 de juliol de 2019.  
Els resultats de l'adjudicació de vacants estarà disponible en l'assistent telemàtic d'admissió el dia 15 de juliol de 2019. S'enviarà un correu electrònic a cada participant que indicarà que aquests resultats ja estan disponibles.  
4. Durant el període del 16 de juliol de 2019 al 10 de setembre de 2019 els candidats que hagen obtingut plaça formalitzaran la matrícula presentant la documentació requerida en l'apartat quart (Formalització de matrícula) d'aquesta resolució. Dins d'aquest període, cada EOI establirà el calendari concret de formalització i el procediment de lliurament de la documentació, que publicarà a la seua pàgina web i als taulers d'anuncis. En el cas de no formalitzar la matrícula en el període indicat, es considerarà que s'ha renunciat a la plaça i, per tant, es perdrà la reserva de la plaça assignada.  
5. S'obrirà un segon període d'admissió i matrícula al mes de setembre (convocatòria extraordinària). L'assistent telemàtic d'admissió estarà accessible des de la pàgina web http://www.eoi.gva.es/va/admissio-i-matricula a partir de les 09.00 hores del dia 16 de setembre de 2019 i fins a les 23.59 hores del dia 19 de setembre de 2019 en convocatòria extraordinària per als col·lectius de sol·licitants següents que s'adjudicaran a les vacants disponibles en aquest ordre:  
5.A. L'alumnat matriculat en el curs 2018-2019 del mateix idioma i en la mateixa EOI que sol·licita, en qualsevol curs curricular presencial, excepte sol·licitants d'accés a primer de C2, que han aprovat en la convocatòria extraordinària. En aquest col·lectiu estan inclosos:  
  
5.A.1. L'alumnat matriculat en cursos no conduents a la prova de certificació.  
5.A.2. L'alumnat matriculat en cursos conduents a la prova de certificació.  
5.A.3. L'alumnat matriculat que ha aprovat la prova de certificació amb renúncia condicionada.  
5.A.4. L'alumnat matriculat que ha fet renúncia condicionada en el curs 2018-2019 i ha superat tres de les quatre parts de la prova de certificació.  
En aquest col·lectiu no està inclòs l'alumnat PIALP matriculat en el curs 2018-2019.  
En cas de no ser alumne/a de la mateixa escola que sol·licita, es considera dins del col·lectiu de l'apartat 5.K.  
5.B. Tot l'alumnat matriculat al «That's English!» en la mateixa escola que sol·licita matrícula en la modalitat presencial de la mateixa escola i que ha superat la prova en la convocatòria extraordinària, tant si ha superat la prova de certificació com si ha superat els mòduls 2, 6 i 10 i vol continuar els estudis en la modalitat presencial. Si no és alumne de la mateixa escola, es considera dins del col·lectiu de l'apartat 5.K.  
  
5.C. L'alumnat del Pla integral d'aprenentatge de llengües per al professorat matriculat en el curs 57344606, que ha superat la prova de la convocatòria extraordinària, tant dels cursos conduents a prova de certificació com dels cursos que no condueixen a prova de certificació. Aquest alumnat tindrà la mateixa prioritat en qualsevol escola que sol·licite, tenint present que sol·licita el mateix idioma que cursava.  
  
5.D. L'alumnat que ha estat matriculat en el curs 2018-2019 del mateix idioma i en la mateixa EOI que sol·licita, en qualsevol curs curricular presencial, que no ha superat el curs en la convocatòria ordinària ni en la convocatòria extraordinària, tant de cursos conduents a prova de certificació com dels cursos no conduents a prova de certificació. Aquest col·lectiu inclou:  
5.D.1. L'alumnat que ha estat matriculat durant el curs 2018-2019, que s'ha acollit a la renúncia justificada regulada en l'article 9.2 de l'Ordre de 31 de gener de 2008 i no ha superat la prova de certificació.  
  
5.D.2. L'alumnat que va renunciar a la matrícula abans d'acabar el mes de gener sense presentar cap justificació, com disposa l'article 9.1 de l'Ordre de 31 de gener de 2008.  
5.D.3. L'alumnat que va sol·licitar la renúncia condicionada però no ha superat tres de les quatre parts de la prova de certificació en la convocatòria ordinària ni en la convocatòria extraordinària.  
En aquest col·lectiu no està inclòs l'alumnat PIALP matriculat en el curs 2018-2019.  
En cas de no ser alumne/a de la mateixa escola que sol·licita, es considera dins del col·lectiu de l'apartat 5.K.  
5.E. L'alumnat que ha cursat el programa «That's English!» durant el curs 2018-2019 no ha superat els mòduls corresponents o la prova de certificació i vol incorporar-se a la modalitat presencial. En cas de no ser alumne/a de la mateixa escola que sol·licita, es considera dins del col·lectiu de l'apartat 5.K.  
5.F. L'alumnat del Pla integral d'aprenentatge de llengües per al professorat del curs 2018-2019 que no ha superat la convocatòria ordinària ni extraordinària de qualsevol curs, tant conduent com no conduent a prova de certificació, inclòs l'alumnat PIALP que haja presentat la renúncia de matrícula.  
5.G. L'alumnat matriculat del curs 2018-2019 del mateix idioma i en la mateixa EOI que sol·licita, en qualsevol curs curricular presencial, excepte sol·licitants d'accés a primer de C2, que han aprovat en la convocatòria ordinària. En aquest col·lectiu estan inclosos:  
  
5.G.1. L'alumnat oficial del curs 2018-2019 dels cursos no conduents a prova de certificació.  
5.G.2. L'alumnat oficial del curs 2018-2019 dels cursos conduents a prova de certificació.  
5.G.3. L'alumnat aprovat en la prova de certificació amb renúncia condicionada.  
En aquest col·lectiu no està inclòs l'alumnat PIALP matriculat en el curs 2018-2019.  
En cas de no ser alumne/a de la mateixa escola que sol·licita, es considera dins del col·lectiu de l'apartat 5.K.  
5.H. Tot l'alumnat matriculat al «That's English!» en la mateixa escola que sol·licita matrícula en la modalitat presencial de la mateixa escola i que ha superat el curs al juny tant si ha superat la PUC com si ha superat els mòduls 2, 6 i 10. Si no és alumne de la mateixa escola, es considera dins del col·lectiu de l'apartat 5.K.  
5.I. L'alumnat del Pla integral d'aprenentatge de llengües per al professorat matriculat en el curs 2018-2019 que ha superat la prova de la convocatòria ordinària, tant dels cursos conduents a prova de certificació com dels cursos que no condueixen a prova de certificació. Aquest alumnat tindrà la mateixa prioritat en qualsevol escola que sol·licite, tenint present que sol·licita el mateix idioma que cursava.  
5.J. L'alumnat que ha estat matriculat en aquest curs en el nivell A2, tant en primer com en segon curs, en la mateixa escola oficial d'idiomes que sol·licita, no ha superat la prova de certificació en la convocatòria de juny, però ha superat la prova homologada en el centre d'Educació Secundària o Formació Professional de què és alumne/a i vol matricular-se al primer curs del nivell intermedi B1. En cas de no ser alumne/a de la mateixa escola, es considera dins del col·lectiu de l'apartat 5.K.  
  
5.K. L'alumnat matriculat durant el curs 2018-2019 en una altra escola oficial d'idiomes valenciana i que sol·licita trasllat d'expedient d'una altra escola. Aquest alumnat ha d'acreditar, en el moment de formalitzar la matrícula, la seua situació acadèmica per mitjà d'un certificat acadèmic de notes que ha expedit l'EOI d'origen.  
5.L. Els alumnes següents, tots amb la mateixa prioritat d'adjudicació:  
5.L.1. L'alumnat matriculat en el nivell C1 durant el curs 2018-2019 que vol continuar els estudis en el nivell C2 i ha superat la prova de certificació de C1 en la convocatòria ordinària o extraordinària.  
5.L.2. Els candidats que no han estat mai matriculats en una escola oficial d'idiomes i volen accedir-hi.  
5.L.3. L'alumnat que no ha estat matriculat en el curs acadèmic 2018-2019 en les escoles oficials d'idiomes, ha superat la prova de certificació de qualsevol nivell com a alumnat lliure i vol continuar els estudis com a alumnat matriculat.  
5.L.4. L'alumnat que ha estat matriculat en el curs acadèmic 2018-2019 i vol començar els estudis en un altre idioma.  
5.L.5. L'alumnat d'anys anteriors que no ha estat matriculat en el curs 2018-2019 i vol continuar els estudis.  
5.L.6. L'alumnat matriculat en el mateix idioma que sol·licita que obté la certificació en una entitat externa d'un nivell superior al cursat en l'escola oficial d'idiomes.  
5.L.7. L'alumnat matriculat en una escola oficial d'idiomes d'una altra comunitat autònoma que vol fer trasllat d'expedient a una escola oficial d'idiomes valenciana.  
5.LL. L'alumnat que ha fet prova de nivell. Aquest apartat inclou l'alumnat d'anys anteriors que vol fer la prova de nivell per accedir a un curs superior al cursat. Aquest col·lectiu tindrà la mateixa prioritat que el col·lectiu 5.L.  
6. Les vacants disponibles per al període d'admissió de setembre es publicaran el dia 16 de setembre de 2019 en la web http://www.ceice.gva.es/va/web/admision-alumnado/inicio.   
El resultat de l'adjudicació de vacants del període de setembre estarà disponible en l'assistent telemàtic d'admissió el dia 24 de setembre de 2019. S'enviarà un correu electrònic a cada participant que indicarà que aquests resultats ja estan disponibles.  
7. Durant el període del 25 de setembre de 2019 al 30 de setembre de 2019 els candidats que hagen obtingut plaça formalitzaran la matrícula presentant la documentació requerida en l'apartat quart (Formalització de matrícula) d'aquesta resolució.  
8. Una vegada finalitzat el procés telemàtic d'admissió i matrícula, si encara queden places escolars vacants, es poden matricular presencialment en les escoles:  
8.1. L'alumnat que sol·licita trasllat de matrícula abans de l'inici de curs.  
8.2. Les persones que van perdre l'escolaritat i les que han esgotat les convocatòries presencials.  
8.3. Les persones que volen actualitzar coneixements d'un idioma mitjançant un curs ja superat. Aquesta modalitat d'inscripció no té efecte acadèmic i és incompatible amb una matrícula oficial del mateix idioma. Si aquest alumnat vol continuar els estudis amb efecte acadèmic el curs 28092464, haurà de fer la sol·licitud de matrícula corresponent.  
  
8.4. Les persones que vulguen començar i continuar estudis i no hagen pogut fer el procés d'admissió a juliol o a setembre.  
9. En cada un dels col·lectius allistats fins al punt 7 d'aquest apartat, l'ordre de prelació començarà per la lletra O, d'acord amb la Resolució de 7 de març de 2019, de la Direcció General de Centres i Personal Docent, per la qual es fa públic el resultat del sorteig a què fa referència l'article 38 del Decret 40/2016, que regula l'admissió en els centres docents públics i privats concertats que impartisquen ensenyaments d'Educació Infantil, Educació Primària, Educació Secundària Obligatòria i Batxillerat per al curs 2019-2020.  
  
10. Les persones interessades a accedir als cursos presencials mitjançant una prova de nivell hauran de preinscriure's en la prova de nivell segons el que estableix l'article 17 de l'Ordre 87/2013, de 20 de setembre, de la Conselleria d'Educació, Cultura i Esport, que regula l'organització i el funcionament de les escoles oficials d'idiomes de la Comunitat Valenciana.  
11. En les seccions de les escoles oficials d'idiomes actuals només es pot inscriure alumnat dels nivells i els idiomes que hi ha autoritzats per a aquestes seccions.  
12. Cada escola oficial d'idiomes haurà de posar els mitjans necessaris a disposició dels usuaris que no tinguen accés a internet, per a la sol·licitud d'inscripció telemàtica.  
13. Cada escola oficial d'idiomes farà la reserva de places per a l'alumnat matriculat durant el curs 2018-2019 que no haja superat el curs en la convocatòria ordinària.  
  
Quart. Formalització de matrícula als cursos curriculars  
1. Per a formalitzar la matrícula en qualsevol escola oficial d'idiomes de la Comunitat Valenciana, l'alumnat ha d'abonar la taxa corresponent esmentada en l'annex VII d'aquesta resolució i lliurar en la secretaria de l'escola oficial d'idiomes corresponent la documentació requerida en els punts 6 i següents d'aquest apartat.  
2. L'alumnat de nou ingrés que no haja estat mai matriculat abans en una escola oficial d'idiomes ha d'abonar la taxa d'obertura d'expedient i, opcionalment, la taxa d'expedició del carnet d'alumne.  
  
L'alumnat que es matricule en més d'un idioma en escoles diferents només haurà d'abonar l'obertura d'expedient, si escau, en una de les escoles i presentar el justificant de matrícula en l'altra escola.  
L'alumnat de nou ingrés al Pla integral d'aprenentatge de llengües per al professorat que haja estat admés a un idioma que no preveu aquest pla no haurà d'abonar l'obertura d'expedient per la matrícula a l'altre idioma.  
En les taxes de matrícula s'aplicaran les exempcions i les bonificacions que preveu la Llei 20/2017, de 28 de desembre, de taxes.  
3. El professorat seleccionat per a participar en les accions formatives a través de les escoles oficials d'idiomes dins del Pla integral d'aprenentatge de llengües per al professorat estarà exempt del pagament de les taxes de matrícula, obertura d'expedient i expedició de targeta d'identitat d'alumne, però haurà de presentar la documentació que especifiquen els punts 7, 8, 9 i 10 d'aquest apartat, segons la modalitat de matrícula corresponent. L'expedició dels certificats o les certificacions acadèmiques no estarà exempta del pagament de les taxes corresponents.  
4. L'alumnat matriculat anteriorment en qualsevol de les EOI de la Comunitat Valenciana que vol fer un trasllat de matrícula a una altra escola haurà d'abonar la taxa de trasllat d'expedient. Estarà exempt d'abonar la taxa d'obertura d'expedient. Està inclòs en aquest col·lectiu l'alumnat matriculat en cursos acadèmics anteriors en la modalitat lliure de les proves de certificació.  
5. A efectes de devolució de taxes, el període de matriculació esmentat en el punt 5 de l'article 14.2-7 de la Llei 20/2017, de 28 de desembre, de la Generalitat, de taxes, s'estendrà fins al 30 de setembre de 2019 en el cas dels cursos curriculars. Una vegada iniciades les classes o en els casos previstos en l'article 9.10 de l'Ordre 87/2013, només es farà devolució de taxes en els supòsits que preveu el punt 2 de l'article 1.2-6 de la Llei 20/2017. Aquests supòsits són:  
a) Quan la no-utilització, la no-prestació o la no-realització siga imputable a l'Administració.  
b) Quan la no-utilització, la no-prestació o la no-realització tinga l'origen en una causa de força major, la devolució serà procedent amb la sol·licitud prèvia de la persona interessada, sempre que aquesta en prove suficientment la força major.  
6. L'alumnat matriculat en el curs 2018-2019 en la mateixa EOI en què ha sigut admés ha d'aportar la documentació següent:  
6.1. Sol·licitud telemàtica de petició d'horaris complimentada i signada.  
6.2. Imprés 046 omplit i correctament generat i justificant de pagament bancari de la taxa.  
7. L'alumnat no matriculat en el curs 2018-2019 en la mateixa EOI en què ha sigut admés ha d'aportar la documentació següent:  
7.1. Sol·licitud telemàtica de petició d'horaris complimentada i signada.  
7.2. Imprés 046 omplit i correctament generat i justificant de pagament bancari de la taxa.  
7.3. En cas de ser la primera vegada que es matricula en aquesta escola oficial d'idiomes, una fotografia grandària carnet.  
7.4. En cas d'accedir a un curs superior a primer d'A2, original i fotocòpia del certificat acreditatiu del nivell de llengua, d'acord amb allò estipulat en l'apartat primer (condicions d'accés).  
7.5. Original i fotocòpia del carnet de família nombrosa o monoparental, si és procedent.  
7.6. En el cas de famílies víctimes del terrorisme o de violència de gènere, original i fotocòpia del certificat oficial que ha emés l'Administració competent.  
7.7. L'alumnat estranger comunitari (d'algun país de la Unió Europea) ha d'aportar la fotocòpia i l'original del passaport o del NIE (o fotocòpia compulsada) i document que acredite el país en què s'ha fet l'escolarització obligatòria.  
Els documents originals es retornaran al sol·licitant després de confrontar la veracitat de la fotocòpia en la secretaria del centre.  
L'alumnat estranger no comunitari ha d'aportar fotocòpia i original del passaport (o fotocòpia compulsada), permís de residència o visat d'estudis i document que acredite el país en què s'ha fet l'escolarització obligatòria. Si en el moment de fer la matrícula no es disposa del permís de residència o visat d'estudis es matricularà condicionadament i disposarà de 6 mesos per a aportar la documentació requerida.  
  
8. L'alumnat PIALP presencial matriculat en el curs 2018-2019 haurà d'aportar la sol·licitud telemàtica de petició d'horaris complimentada i signada.  
9. L'alumnat PIALP presencial de nou ingrés haurà d'aportar la documentació següent:  
9.1. Sol·licitud presentada en la plataforma OVIDOC.  
9.2. Sol·licitud telemàtica de petició d'horaris complimentada i signada.  
9.3. En cas de ser la primera vegada que es matricula en una escola oficial d'idiomes, una fotografia grandària carnet.  
9.4. En cas d'accedir a un curs superior a primer d'A2, original i fotocòpia (o fotocòpia compulsada) del certificat acreditatiu del nivell de llengua, d'acord amb allò estipulat en l'apartat segon (condicions d'accés). L'original es retornarà al sol·licitant després de confrontar la veracitat de la fotocòpia en la secretaria del centre.  
10. L'alumnat PIALP en línia matriculat en el curs 2018-2019: sol·licitud de matrícula d'acord amb el model de l'annex VI.  
11. L'alumnat PIALP en línia de nou ingrés haurà d'aportar:  
11.1. Sol·licitud presentada en la plataforma OVIDOC.  
11.2. Sol·licitud de matrícula d'acord amb el model de l'annex VI.  
11.3. En cas de ser la primera vegada que es matricula en una escola oficial d'idiomes, una fotografia grandària carnet.  
11.4. En cas d'accedir a un curs superior a primer d'A2, fotocòpia compulsada del certificat acreditatiu del nivell de llengua, d'acord amb allò estipulat en l'apartat segon (condicions d'accés).  
12. Els sol·licitants que tinguen menys de 16 anys durant l'any 2019 que vulguen seguir l'ensenyament d'un idioma estranger diferent del primer idioma estranger que cursen en l'Educació Secundària Obligatòria han de presentar un certificat del centre docent on cursen actualment els estudis que acredite el curs que fan i l'idioma o els idiomes estrangers que estudien.  
13. En el cas de l'alumnat menor d'edat els progenitors del qual no convisquen per motius de separació, divorci, nul·litat matrimonial, ruptura de parella de fet o situacions anàlogues, la sol·licitud de les dades i les signatures dels dos progenitors es realitzarà presencialment en l'escola oficial d'idiomes en el moment de la formalització de la matrícula.  
  
14. Els sol·licitants que disposen del títol de Batxillerat, espanyol o homologat, i vulguen accedir als estudis d'idiomes de primer curs del nivell B1 o de segon curs del nivell A2 de la primera llengua estrangera cursada en Batxillerat han de presentar un certificat acadèmic en què conste la primera llengua estrangera que han cursat en Batxillerat i que tenen el títol de Batxillerat o es troben en tràmit d'obtindre'l.  
  
15. Els sol·licitants que disposen del títol de Batxillerat i vulguen accedir al primer curs del nivell B2 de valencià han de presentar un certificat acadèmic en què conste la superació en Batxillerat de l'assignatura de Valencià.  
16. Els sol·licitants que disposen del títol de Batxillerat i vulguen accedir al nivell C1 de valencià han de presentar un certificat acadèmic en què conste que tenen el títol de Batxillerat, o es troben en tràmit d'obtindre'l, i que l'han cursat en el Programa d'ensenyament en valencià.  
17. En el cas d'alumnat que presente algun tipus de discapacitat, ha de presentar un certificat oficial que l'acredite, expedit per l'Administració competent, i ha de fer, en el moment de la matrícula, una sol·licitud expressa del tipus d'adaptacions que necessita durant el curs i per a les avaluacions, per tal de poder cursar l'ensenyament objecte d'aquesta resolució en condicions d'igualtat.  
18. La matrícula no es considera formalitzada fins que l'escola oficial d'idiomes no rep tota la documentació necessària i en valida l'alta. Si l'alumne no porta a l'escola la documentació en el termini establit, perd el dret a la plaça assignada.  
19. El fet de presentar algun document fals comporta l'anul·lació de la matrícula.  
20. L'alumnat menor d'edat ha de vindre acompanyat de pare/mare/tutor o amb una autorització escrita de pare/mare/tutor per a formalitzar la matrícula.  
  
Cinqué. Matriculació als cursos de l'oferta formativa complementària  
  
1. L'oferta formativa complementària a què fa referència el punt 1.3 de les disposicions generals s'oferirà en cursos de 30 o 60 hores anuals de durada distribuïdes en una o dues sessions setmanals. La distribució podrà ser també en el format intensiu amb el doble de sessions i una durada quadrimestral o qualsevol altra distribució horària setmanal que respecte el còmput total d'hores del curs.  
2. La formalització de matrícula serà presencial en cada escola oficial d'idiomes. El termini de matrícula en els cursos complementaris s'obrirà després de la matriculació als cursos curriculars ordinaris. Per als cursos complementaris anuals s'estableix el període de matrícula entre l'1 d'octubre i el 15 d'octubre. Per als cursos complementaris que comencen després d'octubre el període de matrícula serà el que determine cada escola oficial d'idiomes.  
3. L'ordre de matriculació als cursos complementaris serà el següent:  
3.1. Professorat inscrit als cursos complementaris del Pla integral d'aprenentatge de llengües per al professorat, segons el barem establit.  
  
3.2. Professorat que ha sol·licitat els cursos curriculars ordinaris del Pla integral d'aprenentatge de llengües per al professorat i que no ha sigut admés, segons el barem establit.  
3.3. Candidats que han fet la sol·licitud telemàtica de matrícula als cursos curriculars que no n'han obtingut plaça.  
3.4. Candidats que no han fet la sol·licitud telemàtica d'admissió i matrícula i que no estan matriculats en un curs curricular durant el curs 2019-2020.  
3.5. L'alumnat matriculat en un curs curricular durant el curs 2019-2020 només podrà accedir a cursos complementaris en el cas que hi queden vacants.  
4. Les condicions d'accés als cursos complementaris seran les mateixes establides en l'apartat primer d'aquesta resolució per als cursos ordinaris.  
5. En cada un dels col·lectius allistats en el punt 3 d'aquest apartat seguirà ordre de prelació que començarà per la lletra O, d'acord amb la Resolució de 7 de març de 2019, de la Direcció General de Centres i Personal Docent, per la qual es fa públic el resultat del sorteig a què fa referència l'article 38 del Decret 40/2016, que regula l'admissió en els centres docents públics i privats concertats que imparteixen ensenyaments d'Educació Infantil, Educació Primària, Educació Secundària Obligatòria i Batxillerat, per al curs 2019-2020.  
6. A efectes de devolució de taxes, el període de matriculació esmentat en el punt 5 de l'article 14.27 de la Llei 20/2017, de 28 de desembre, de la Generalitat, de taxes, s'estendrà fins al 15 d'octubre de 2019 en el cas dels cursos complementaris. Una vegada iniciades les classes o en els casos previstos en l'article 9.10 de l'Ordre 87/2013, només es farà devolució de taxes en els supòsits que preveu el punt 2 de l'article 1.2-6 de la Llei 20/2017. Aquests supòsits són:  
a) Quan la no-utilització, la no-prestació o la no-realització siga imputable a l'Administració.  
b) Quan la no-utilització, la no-prestació o la no-realització tinga l'origen en una causa de força major, la devolució serà procedent amb la sol·licitud prèvia de la persona interessada, sempre que aquesta en prove suficientment la força major.  
  
Sisé. Renúncia a la matrícula  
1. Respecte a la renúncia a la matrícula, se segueix el que disposa l'article 9 de l'Ordre de 31 de gener de 2008.  
2. D'acord amb la disposició addicional quarta de l'Ordre de 31 de gener de 2008, a l'alumnat del «That's English!» no se li apliquen els aspectes relatius a la renúncia de matrícula. En canvi, per a la matrícula de la prova de certificació, segueix el procediment establit com a alumnat oficial de l'escola oficial d'idiomes.  
Seté. Faltes d'assistència i avaluació  
L'alumnat matriculat té l'obligació d'assistir a classe, i l'escola oficial d'idiomes n'ha de controlar diàriament l'assistència. D'acord amb l'article 33 i la disposició addicional primera del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i els deures de l'alumnat, pares, mares, tutors o tutores, professorat i personal d'Administració i serveis, el consell escolar del centre és l'òrgan competent per a aprovar el reglament de règim interior dels centres docents públics. Els reglaments de règim interior han d'establir el nombre màxim de faltes no justificades per curs (que no pot ser superior al 15 %) i els procediments extraordinaris d'avaluació per a l'alumnat que el supere, tenint en compte que la falta d'assistència de manera reiterada pot fer impossible el caràcter continu de l'avaluació. En qualsevol cas, aquest alumnat, com indica l'apartat quart d'aquesta resolució, si vol matricular-se el curs següent, ho ha de fer en el període de vacants.  
  
  
  
Huité. Prova de nivell  
1. L'alumnat que acredite un domini suficient de les competències d'un idioma pot incorporar-se a qualsevol curs o nivell a través de la superació de la prova de nivell. Cada escola publica el calendari i el procediment de pagament de la taxa i de matrícula per a fer-la. En qualsevol cas, els resultats de la prova de nivell han d'estar publicats abans de les 22 hores del dia 18 de setembre de 2019 per tal que els aspirants puguen fer la sol·licitud telemàtica d'admissió.  
2. L'alumnat pot preinscriure's en la prova de nivell, segons el que estableix l'article 17 de l'Ordre 87/2013. El període de preinscripció a la prova serà des del dia 12 de juny fins al dia 8 de setembre de 2019 a través de la web   
http://www.eoi.gva.es/va/admissio-i-matricula.  
L'alumnat matriculat en el curs 2018-2019 que haja aprovat en la convocatòria ordinària i vulga fer la prova de nivell per a accedir a un nivell superior ha de sol·licitar la matrícula en el període de setembre i preinscriure-s'hi per a fer la prova de nivell. En cas d'haver formalitzat la matrícula en el període del 15 de juliol al 10 de setembre, no podrà fer la prova de nivell.  
3. La prova de nivell l'elaboren i l'administren els departaments didàctics, per tal de facilitar que siga uniforme, i es convoca i es du a terme en cada escola oficial d'idiomes abans de l'inici de les classes. A banda, els departaments poden fer proves de nivell extraordinàries per a completar vacants.  
4. Els aspirants a fer la prova de nivell sol·licitaran l'admissió i la matrícula a través de l'assistent telemàtic en el període del 16 al 19 de setembre i optaran a qualsevol de les places vacants publicades el dia 16 de setembre per a aquest període d'admissió.  
5. L'alumnat ha de ser avaluat en aquesta prova prenent com a referència les programacions aprovades per a cada curs, els nivells de les quals són els que preveu la normativa. Els centres han de fer públics, junt amb les altres instruccions de la convocatòria, el tipus de prova i els criteris d'avaluació.  
6. Els departaments didàctics, segons el resultat en la prova de nivell, assignen a cada alumne o alumna el curs apropiat en el qual poden fer la sol·licitud telemàtica de matrícula en el període de setembre (del 16 al 19 de setembre), seguint el procediment establit.  
  
7. El fet de presentar-se a la prova de nivell no garanteix cap plaça escolar al sol·licitant.  
8. El resultat de la prova de nivell és vàlid en el curs acadèmic en què s'ha fet i per a qualsevol de les escoles oficials d'idiomes de la Comunitat Valenciana.  
9. Cada alumne només pot fer una prova de nivell per idioma i curs acadèmic.  
10. L'alumnat no matriculat en l'escola oficial d'idiomes durant el curs 2018-2019, o amb renúncia condicionada de matrícula, que haja superat tres de les quatre destreses de la prova de certificació podrà matricular-se en l'últim curs del mateix nivell que no ha superat en la convocatòria extraordinària, sense la necessitat de fer la prova de nivell, seguint el procediment establit en l'apartat tercer d'aquesta resolució.  
  
Nové. Calendari d'admissió i matrícula  
Totes les dates previstes en els diferents apartats d'aquesta resolució que han de tindre's en compte per a l'admissió i la matrícula de l'alumnat de les diferents modalitats de cursos es recullen en l'annex VIII.  
  
  
Desé. Matriculació del personal del centre  
1. El personal docent i no docent de les escoles oficials d'idiomes que vulga iniciar o continuar estudis d'idiomes de règim especial ha de matricular-se i examinar-se en un centre diferent d'aquell en què presta serveis, independentment que puga rebre docència en el seu centre i sempre que els cursos es facen en un horari acadèmic que no interferisca en el seu horari laboral.  
2. El professorat i tot el personal relacionat directament amb algun dels processos de les proves de certificació, com ara l'elaboració, la impressió, el pilotatge i l'accés als recursos en línia, no pot presentar-se a les proves de certificació en el curs acadèmic en què ha participat, i està subjecte a la confidencialitat que s'hi establisca.  
  
  
Onzé. Difusió de la informació  
Les escoles oficials d'idiomes han d'informar l'alumnat sobre el contingut d'aquesta resolució, tant en els taulers d'anuncis com en la pàgina web oficial de l'escola oficial.  
  
Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Educació i Investigació, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 7 de maig de 2019.- El director general de Política Lingüística i Gestió del Multilingüisme: Rubén Trenzano Juan.  
  
  
  
  
  
  
ANNEX VII  
Taxes de les Escoles Oficials d'Idiomes 2019  
  
III. Ensenyaments d'idiomes  
1. Pla d'Estudis   
Reial decret 1629/2006, de 29 de desembre i RD 1041/2017  
1.1 Alumnat oficial  
1.1.1 Matrícula dels nivells A2, B1, B2 i C1   
(per idioma i curs) 90,00 -  
1.1.2 Matrícula del nivell C2 (per idioma i curs) 105,00 -  
1.1.3 Repetició de curs dels nivells A2, B1, B2 i C1 (per idioma i curs) 105,00 -  
1.1.4 Prova de nivell (ensenyament presencial) o valoració inicial de l'alumne (ensenyament a distància) 12,00 -  
1.1.5 Matrícula d'un curs intensiu dels nivells A2, B1 i B2 i C1 (per idioma i curs) 65,00 -  
1.2 Matrícula per a la prova de certificació   
1.2.1 Matrícula per a la prova de certificació dels nivells A2, B1, B2 i C1 67,28 -  
1.2.2 Matrícula per a la prova de certificació del nivell C2 94,18 -  
1.3 Curs formatiu o d'actualització de 120 hores 90,00 -  
1.4 Curs formatiu o d'actualització de 60 hores 45,00 -  
1.5 Curs formatiu o d'actualització de 30 hores 22,50 -  
2. Certificacions acadèmiques  
2.1 Certificat (o un duplicat) de superació del Nivell A2 del Marc Europeu Comú de Referència a través de prova de certificació o prova homologada en centres d'educació secundària i formació professional 13,74 -  
2.2 Certificat (o un duplicat) de superació del Nivell B1 del Marc Europeu Comú de Referència 18,12 -  
2.3 Certificat (o un duplicat) de superació del Nivell B2 del Marc Europeu Comú de Referència 22,86 -  
2.4 Certificat (o un duplicat) de superació dels nivells C1 i C2 del Marc Europeu Comú de Referència 22,86 -  
2.5 Certificats acadèmics i trasllat d'expedient 2,45 -  
2.6 Certificat d'Aptitud del Cicle Superior d'Idiomes (B2) 24,08 -  
2.7 Certificat del Cicle Elemental (B1) 18,12 -  
2.8 Certificat supletori provisional del títol 2,17 -  
3. Taxes per serveis administratius  
3.1 Expedició del carnet de l'alumne 2,22 -  
3.2 Obertura d'expedient 25,50 -  
3.3 Expedició del carnet de mediateca lingüística 26,00 -  
  
  
  
  
  
  
  
ANNEX VIII  
Calendari dels tràmits del procés d'admissió en les EOI   
de la Comunitat Valenciana curs 2019-2020  
  
Obertura plataforma OVIDOC per a la sol·licitud de cursos d'anglés i valencià per al professorat del PIALP de nou ingrés Des de les 09.00 hores del 9 de maig de 2019 fins a les 23.59 hores del 23 de maig 2019  
Publicació de vacants provisionals 12 de juny de 2019  
Recepció correu electrònic del professorat admés en el PIALP de nou ingrés (cursos presencials) Abans del 12 de juny de 2019  
Obertura assistent telemàtic d'admissió per a sol·licitud de plaça per a tot l'alumnat indicat en el punt 2 de l'apartat tercer A partir de les 09.00 hores del 12 de juny de 2019 fins a les 23.59 hores del 27 de juny de 2019  
Preinscripció a la prova de nivell A partir de les 09.00 hores del 12 de juny de 2019 fins a les 23.59 hores del 8 de setembre de 2019  
  
Recepció correu electrònic al professorat admés en el PIALP de nou ingrés (cursos en línia) Abans del 12 de juny de 2019  
Formalització matrícula del professorat del PIALP dels cursos en línia matriculat durant el curs 2018-2019 que ha superat el curs en la convocatòria ordinària  
 Abans del 5 de juliol de 2019  
Publicació de vacants definitives 15 de juliol de 2019  
Formalització matrícula professorat del PIALP de nou ingrés admés en un curs en línia Abans del 5 de juliol de 2019  
Resultats de l'adjudicació de vacants per a tot l'alumnat usuari de l'assistent telemàtic 15 de juliol de 2019  
Formalització de matrícula dels usuaris de l'assistent telemàtic que han obtingut plaça al juliol Des del 16 de juliol fins al 10 de setembre de 2019  
Publicació de vacants per al segon període d'admissió 16 de setembre  
Obertura assistent telemàtic d'admissió (segon període) per a sol·licitud de plaça per a tot l'alumnat indicat en el punt 5 de l'apartat tercer A partir de les 09.00 hores del dia 16 de setembre de 2019 fins a les 23.59 hores del dia 19 de setembre  
Resultats de la prova de nivell Abans de les 22 hores del dia 18 de setembre de 2019  
Formalització matrícula professorat del PIALP dels cursos en línia matriculat durant el curs 2018-2019 i presentat en la convocatòria extraordinària Abans del 23 de setembre de 2019  
Resultat de l'adjudicació de vacants per a tot l'alumnat usuari de l'assistent telemàtic (segon període) 24 de setembre de 2019  
Formalització matrícula per als candidats que han obtingut plaça al setembre  
 Des del 25 de setembre de 2019 fins al 30 de setembre de 2019  
Matrícula cursos complementaris Des de l'1 d'octubre fins al 15 d'octubre de 2019 o altres períodes durant el curs, d'acord amb l'inici de les classes en els diferents cursos complementaris  
  
Període d'últimes vacants A partir de l'1 d'octubre, per ordre d'arribada